Mai mulţi locuitori ai comunei Ditrău din judeţul Harghita s-au arătat nemulţumiţi de prezenţa muncitorilor străini într-o brutărie din localitate. Oamenii solicită Consiliului Local demararea unui referendum pentru stoparea influxului de imigranţi.

Legea nr. 3/2000 privind organizarea şi desfăşurarea referendumului permite demararea unui vot în plan local în legătură cu problemele ce afectează membrii unei comunităţi. Referendumul este demarat fie la iniţiativa primarului, fie la sugestia a cel puţin o treime dintre membrii Consiliului Local. Conform legii, consultarea este validă în contextul în care peste 30% din membrii comunităţii îşi exprimă dreptul la vot.

Situaţia este extrem de tensionată în Ditrău. Conform portalului Maszol.ro, localnicii s-au arătat nemulţumiţi de angajarea a doi muncitori din Sri Lanka într-o brutărie din localitate. Pe reţelele de socializare a fost creat un grup ce numără deja 2500 de persoane, unde au apărut postări pline de ură la adresa muncitorilor şi a proprietarului brutăriei, unele chiar incitând la violenţă. Localnicii se tem că brutarii din Sri Lanka vor aduce şi alţi muncitori străini, ceea ce va însemna un pericol pentru membrii comunităţii. Conform portalului menţionat, în cadrul şedinţei de azi, miercuri, 29 ianuarie, a Consiliului Local, oamenii doresc să solicite fie iniţierea acestei proceduri, fie găsirea unei soluţii care să stopeze influxul de imigranţi.

Puskas Elemér, primarul comunei Ditrău, a confirmat că se aşteaptă la prezenţa protestatarilor, cărora le va da posibilitatea de a-şi exprima opinia în şedinţa Consiliului Local. Proprietarul brutăriei atrage însă atenţia că în spatele panicii s-ar putea afla conflicte personale.

Sunt oameni simpli, normali, curaţi, la fel ca noi, a spus pentru ETV un angajat al brutăriei. Am muncit la rândul nostru în străinătate şi ne-au acceptat, la fel trebuie să-i acceptăm şi noi acum.

Situaţia nu e deloc simplă, a spus deputatul UDMR Bende Sándor publicaţiei în limba maghiară. Probabil că dacă şi-ar fi găsit muncitori autohtoni, nu ar fi căutat angajaţi străini.

Deputatul a subliniat însă lipsa forţei de muncă în judeţ şi necesitatea întoarcerii acasă a tinerilor plecaţi la muncă în străinătate, menţionând totodată că deocamdată proprietarii firmelor nu pot concura cu salariile oferite în ţările vest-europene.

Sursă: Maszol.ro

Andrea Nagy

Radio Cluj poate fi ascultat şi online, AICI sau pe telefon: 031 504 0456, apel cu tarif normal.

Ne găsești și pe facebook, twitter și instagram.